Diari Oficial de la Generalitat Valenciana


Sumari del DOGV 8900, del 08-09-2020 (2020/6995)

RESOLUCIÓ d'1 de setembre de 2020, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions per als programes formatius de qualificació bàsica de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8900

Data del DOGV
:   08-09-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/6995


Data del document
:   01-09-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ d'1 de setembre de 2020, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions per als programes formatius de qualificació bàsica de la Comunitat Valenciana. [2020/6995]  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa en l'article 165.2, lletra j, que les bases reguladores de les subvencions han de contindre el mètode de comprovació de la realització de l'activitat subvencionada a través del pla de control que corresponga.  
El mateix text legal, en l'article 169.3, disposa que el pla de control, dirigit a la comprovació material de la realització fefaent de l'activitat, a l'existència de la condició o del compliment de la finalitat, l'ha d'aprovar l'òrgan concedent, i caldrà que hi conste com a mínim la informació següent:  
a) Els tipus de control que cal fer sobre la línia: administratius, sobre el terreny, a posteriori i/o de qualitat.  
b) Els criteris de selecció de la mostra: aleatoris, dirigits o de risc.  
  
c) El percentatge mínim d'ajuda a controlar sobre el total pagat en aquesta línia.  
D'acord amb el que estableix aquest marc legal, l'Ordre 41/2016, de 29 de juliol (DOGV 7842, 02.08.2016), de la Conselleria d'Educació, Investigació, Cultura i Esport, de la concessió de les subvencions per als programes formatius de qualificació bàsica de la Comunitat Valenciana, determina:  
  
«Article 23. Seguiment de les actuacions  
1. L'òrgan concedent de la subvenció i la Inspecció Educativa duran a terme el seguiment del compliment dels objectius del programa formatiu.  
2. Així mateix, les convocatòries hauran d'establir la freqüència i el procediment de seguiment, que haurà de ser eficaç, transparent i basat en la qualitat i l'impacte socioeducatiu de les actuacions finançades. Per a això podran preveure la creació de les comissions de seguiment que estimen necessari.  
3. El seguiment dels programes es realitzarà amb la freqüència que determinen les convocatòries i, almenys, una vegada finalitzats (avaluació ex post).  
4. El seguiment haurà de basar-se en la documentació o informació que se sol·licite al beneficiari, en indicadors objectius establits a aquest efecte en cada convocatòria.  
  
Article 24. Actuacions de comprovació i control  
1. El beneficiari estarà sotmés a les actuacions de comprovació a efectuar per l'òrgan concedent, així com a les de control per la Intervenció General de la Generalitat i per la Sindicatura de Comptes.  
  
2. D'acord amb l'article 169.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la comprovació administrativa i formal de la justificació documental d'aportació preceptiva pels beneficiaris, inclòs el compte justificatiu, d'acord amb les bases, s'efectuarà per l'òrgan instructor. Aquesta comprovació per a la liquidació de la subvenció es realitzarà sobre els comptes justificatius presentats.  
3. La comprovació de justificants s'efectuarà mitjançant una selecció d'una mostra que, en tot cas, comprendrà el 60 % dels programes subvencionats tant en una com en una altra modalitat, i mantenint la proporcionalitat entre les tres províncies en funció del percentatge de representativitat sobre el total dels programes concedits. Sobre els seleccionats en la mostra es presentaran perquè siguen comprovats tots els justificants de despeses imputades a la subvenció tant en la part A com en la part B i que integren els comptes justificatius presentats, en un termini no superior a tres mesos a comptar des de la data de presentació dels comptes justificatius.  
4. La comprovació material de l'efectiva realització de l'activitat subvencionada i del compliment de la finalitat es durà a terme pel Servei d'Inspecció Educativa, d'acord amb el que establisca el pla de control que a aquest efecte s'elabore en els termes establits en l'article 169.3 de la Llei 1/2015 anteriorment esmentada i que aprove l'òrgan concedent.»  
Tenint en compte el que s'estableix en l'article 32.1 de la Llei 38/2003, de 17 de novembre, general de subvencions, que disposa que l'òrgan convocant comprovarà l'adequada justificació de la subvenció, així com la realització de l'activitat i el compliment de la finalitat que determinen la concessió o gaudi de la subvenció, resolc:  
  
  
Primer  
Establir el pla de control per a les subvencions concedides per als programes formatius de qualificació bàsica de la Comunitat Valenciana, impartits pels ens territorials (municipis i províncies), les mancomunitats i institucions sense ànim de lucre, sota la coordinació de l'administració educativa, sobre una mostra del 60 % dels programes subvencionats, amb els següents criteris:  
Del total de beneficiaris, el control es realitzarà tant per a la modalitat ordinària com per a la de necessitats educatives especials permanents.  
Es mantindrà la proporcionalitat entre les tres províncies en funció del seu percentatge de representativitat sobre el total dels programes concedits  
Sobre el total corresponent al 60 %, s'aplicarà el mètode: programa de calc aleatori.entre (1; nombre de programes per modalitat i província) per a la selecció de programes.  
Prèviament al mostreig per als programes que s'incloguen en el 60 % es realitzarà la comprovació administrativa i formal de la justificació documental d'aportació preceptiva pels beneficiaris, inclòs el compte justificatiu.  
Sobre el percentatge restant del 40 % es realitzarà exclusivament la comprovació administrativa i formal de la justificació documental d'aportació preceptiva pels beneficiaris, inclòs el compte justificatiu, d'acord amb les bases per part de l'òrgan instructor.  
  
Segon  
Aquest pla de control es realitzarà per a cadascuna de les anualitats en tractar-se de programes plurianuals.  
Els aspectes bàsics a controlar seran l'adequada justificació de la subvenció, així com la realització de l'activitat i el compliment de la finalitat que va determinar la concessió de la subvenció. L'òrgan concedent de la subvenció, juntament amb la Inspecció d'Educació, durà a terme el seguiment del compliment dels objectius del programa formatiu. El seguiment dels programes es realitzarà amb la freqüència que determinen les convocatòries i, almenys, una vegada finalitzats (avaluació ex post).  
  
Tercer  
Es notificarà a cadascuna de les entitats seleccionades mitjançant un mostreig del 60 % sobre les quals s'ha de realitzar aquest pla de control, perquè en un termini no superior a tres mesos a comptar des de la data de presentació dels comptes justificatius presenten perquè siguen comprovats tots els justificants de despeses imputades al 100 % de la subvenció tant en la part A com en la part B i que integren els comptes justificatius presentats.  
  
València, 1 de setembre de 2020.- El director general de Formació Professional i Ensenyaments de Règim Especial: Manuel Gomicia Giménez.